Regionsudvalgets udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - Styrkelse af den lokale dimension i den europæiske beskæftigelsesstrategi"

(2002/C 192/11)

REGIONSUDVALGET har -

under henvisning til Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om "Styrkelse af den lokale dimension i den europæiske beskæftigelsesstrategi" (KOM(2001) 629 endelig),

under henvisning til Kommissionens beslutning af 6. november 2001 om i henhold til EF-traktatens artikel 265, stk. 1, at anmode om Regionsudvalgets udtalelse herom,

under henvisning til formandens beslutning af 20. november 2001 om at henvise det forberedende arbejde til Underudvalg 6 "Beskæftigelse, Økonomisk Politik, Det Indre Marked, Industri, SMV",

under henvisning til sin udtalelse om Kommissionens meddelelse om "Fra retningslinjer til handling: De nationale handlingsplaner for beskæftigelse" og Kommissionens meddelelse om "Forslag til retningslinjer for medlemsstaternes beskæftigelsespolitik i 1999", som blev vedtaget den 19. november 1998 (CdR 279/98 fin)(1),

under henvisning til sin resolution om "Den Europæiske Beskæftigelsespagt", som blev vedtaget den 2. juni 1999 (CdR 156/1999 fin)(2),

under henvisning til sin udtalelse om "Forslag til retningslinjer for medlemsstaternes beskæftigelsespolitik i 2000", som blev vedtaget den 18. november 1999 (CdR 360/1999 fin)(3),

under henvisning til sin resolution om "Gennemførelse af den europæiske beskæftigelsesstrategi", som blev vedtaget den 12. april 2000 (CdR 461/1999 fin)(4),

under henvisning til sin udtalelse om "Forslag til Rådets beslutning om retningslinjer for medlemsstaternes beskæftigelsespolitik i 2001" og "Forslag til Europa-Parlamentets og Rådets afgørelse om Fællesskabets tilskyndelsesforanstaltninger på beskæftigelsesområdet" (CdR 310/2000 fin)(5),

under henvisning til Regionsudvalgets udtalelse om "Kommissionens meddelelse: lokal handling til fordel for beskæftigelsen - Den lokale dimension i den europæiske beskæftigelsesstrategi" (CdR 187/2000 fin)(6),

under henvisning til Regionsudvalgets udtalelse om "Forslag til Rådets beslutning om retningslinjer for medlemsstaternes beskæftigelsespolitik for 2002" (CdR 271/2001 fin)(7),

under henvisning til konklusionerne fra konferencen, der arrangeredes af Dublins regionale myndigheder i samarbejde med Kommissionen, Regionsudvalget og den irske Regionsudvalgs-delegation i Dublin den 18.-19. oktober 2000 om "Working Together - A supportive Environment for Local Action for Employment" (Samarbejde - Om rammerne til fremme af lokale beskæftigelsesplaner),

under henvisning til forslag til Regionsudvalgets udtalelse (CdR 453/2001 rev.), som blev vedtaget enstemmigt af Underudvalg 6 den 21. januar 2002 med Mae Sexton (IRL, ELDR, borgmester i Longford, Medlem af Midlands Regional Authority) som ordfører -

på den 43. plenarforsamling den 13.-14. marts 2002 (mødet den 13. marts) vedtaget følgende udtalelse.

1. Regionsudvalgets synspunkter vedrørende Kommissionens meddelelse

1.1. Generel vurdering

1.1.1. Regionsudvalget bifalder meddelelsen fra Kommissionen, eftersom den vidner om en fortsat forpligtelse over for den europæiske beskæftigelsesstrategis lokale dimension og er med til at skabe et solidt fundament for den videre gennemførelse af strategiens lokale og regionale dimension, som Regionsudvalget har slået til lyd for. Meddelelsen indeholder efter Regionsudvalgets opfattelse en omfattende stillingtagen til, hvilken rolle de lokale aktører skal spille i beskæftigelsesstrategier, og fremhæver problemer og eksempler på god praksis samt gør sig overvejelser, der kan være til gavn ved fremtidige foranstaltninger på lokalt og regionalt niveau.

1.1.2. Regionsudvalget accepterer, at meddelelsen ikke er tænkt som en mekanisme til at udpege nye problemer, som den europæiske beskæftigelsesstrategi bør tage fat på, men snarere undersøger, hvordan den lokale dimension kan løse sådanne problemer på en mere effektiv måde, og kommer med forslag til, hvordan aktørerne kan inddrages fuldt ud i den europæiske beskæftigelsesstrategi, så man kan øge beskæftigelsen og skabe stabile arbejdspladser af høj kvalitet.

1.1.3. Regionsudvalget har konsekvent støttet den områdebaserede fremgangsmåde og udvikling af partnerskaber mellem nøgleaktører og arbejdsmarkedets parter på lokalt plan som den mest effektive metode til at gennemføre de lokale beskæftigelsesstrategier, herunder især initiativet med den territoriale beskæftigelsespagt i perioden 1997-2001, og ser positivt på, at de lokale og regionale partnerskaber, der er blevet styrket af dette initiativ, i så stort omfang har været inddraget på forskellige måder i de forskellige medlemsstater.

1.1.4. Regionsudvalget betoner, at denne udtalelse skal betragtes som et selektivt svar på Kommissionens meddelelse, baseret på dets synspunkter og henstillinger i tidligere udtalelser, da meddelelsen i højere grad opsummerer tidligere foranstaltninger i stedet for at komme med forslag til nye. Regionsudvalget er imidlertid tilfreds med, at meddelelsen tager højde for en række problemer og mangler, som Regionsudvalget har peget på i tidligere udtalelser.

1.1.5. Meddelelsen anerkender, at de institutionelle og administrative strukturer i nuværende og fremtidige EU-medlemsstater ligger uden for Fællesskabets kompetence, hvilket bifaldes af Regionsudvalget. Regionsudvalget støtter imidlertid også henstillingerne i Kommissionens hvidbog om nye styreformer, hvis mål er tættere samspil mellem EU's institutioner, medlemsstaternes regeringer, de regionale og lokale myndigheder og civilsamfundet, ikke mindst omkring den europæiske beskæftigelsesstrategi.

1.2. Hen imod en lokal dimension i den europæiske beskæftigelsesstrategi

1.2.1. Regionsudvalget er tilfreds med den øgede bevidsthed om den lokale dimension og bifalder de fremskridt, der allerede er blevet gjort, herunder især viljen til at tage hensyn til den lokale dimension i den europæiske beskæftigelsesstrategi og indarbejde lokale beskæftigelsesstrategier i de nationale handlingsplaner, der udarbejdes i visse medlemsstater, og i gennemførelsen af den europæiske beskæftigelsesstrategi.

1.2.2. Regionsudvalget er glad for tendensen til decentralisering ved gennemførelsen af den europæiske beskæftigelsesstrategi i medlemsstaterne, men er bekymret over de hindringer, der fortsat blokerer for en større forståelse af den aktive rolle, som den lokale dimension kan spille, samtidig med at subsidiaritetsprincippet opretholdes. Regionsudvalget mener, at der er muligheder for at inddrage de lokale og regionale myndigheder yderligere, ikke blot i gennemførelsen, men især i formuleringen af lokale beskæftigelsesstrategier og i arbejdet med at udarbejde de nationale beskæftigelsesplaner.

1.2.3. Regionsudvalget bifalder meddelelsens udsagn om, at de lokale og regionale myndigheder har de bedste forudsætninger for at styrke udviklingen af den sociale økonomi eller tredje sektor, ikke mindst ved at fremme effektive partnerskaber mellem alle nøgleaktører på lokalt plan, men også fordi de lokale og regionale myndigheder er nogle af de vigtigste tjenesteleverandører i lokalområdet og kan "outsource" eller indgå kontrakter om levering af tjenester til den tredje sektor. Det gælder især levering af miljørelaterede og sociale tjenester i den udstrækning, det er muligt inden for medlemsstaternes retlige og forfatningsmæssige rammer. Regionsudvalget mener, at de lokale og regionale myndigheders aktiviteter på dette område kræver mange flere ressourcer og kraftigere støtte fra de nationale programmer samt, at fællesskabsinstrumenterne bruges til at fremme udvikling og udbredelse af eksempler på god praksis og til at afprøve innovative fremgangsmåder.

1.2.4. Regionsudvalget er også glad for, at man ikke blot anerkender, at de lokale og regionale myndigheder spiller en vigtig rolle ved at bane vejen for og støtte arbejdet med at fremme den sociale økonomi, men at man også indser deres betydning for, at der - som Regionsudvalget har understreget i en række tidligere udtalelser - skabes de rette betingelser for at fremme iværksætterånd og støtte virksomheder. Det, at det private erhvervsliv tager sin del af ansvaret for at øge beskæftigelsen, er helt centralt for at fremme målet med den europæiske beskæftigelsesstrategi.

1.2.5. Regionsudvalget er enig i meddelelsens konklusion om, at de lokale og regionale myndigheder ikke i tilstrækkelig grad informeres om eller inddrages i de nationale handlingsplaner, men understreger, at det ikke er nok blot at anerkende de lokale og regionale myndigheders rolle og betydning. At Kommissionen har indset vigtigheden af, at alle regionale og lokale aktører mobiliseres for at gennemføre beskæftigelsesstrategien, indebærer ikke automatisk, at medlemsstaterne har taget dette budskab til sig. Medlemsstaterne må sikre, at de lokale og regionale myndigheder har mandat, muligheder og ressourcer til at udvikle meningsfulde lokale strategier i tæt samarbejde med nøgleaktører på lokalt plan.

1.3. Udvikling af lokale beskæftigelsesstrategier - vejen fremad

1.3.1. Meddelelsens understregning af det vigtige i at styrke forbindelsen mellem det lokale, regionale og nationale niveau samt EU-niveauet er positivt, men Regionsudvalget påpeger samtidig, at handling siger mere end ord.

1.3.2. Regionsudvalget mener, at de regionale og lokale myndigheder også har enestående forudsætninger for at understøtte og fremme inddragelsen af offentlige beskæftigelsestjenester i lokale partnerskaber og beskæftigelsespagter og dermed i udviklingen af lokale beskæftigelsesstrategier. Medlemsstaterne opfordres derfor til at fremme og stimulere inddragelse af offentlige beskæftigelses- og uddannelsestjenester på dette niveau.

1.3.3. Regionsudvalget mener, at forenklingen af beskæftigelsesretningslinjerne har været til gavn, men ønsker også at se sine henstillinger vedrørende retningslinjerne afspejlet i bestemmelserne, når de forbedres. Det gælder især henstillingerne om de lokale og regionale myndigheders rolle ved udarbejdelsen og gennemførelsen af de nationale handlingsplaner.

1.3.4. Regionsudvalget bifalder bestræbelserne på at fastlægge et sammenligningsgrundlag for udviklingen af den europæiske beskæftigelsesstrategi og udbrede eksempler på god praksis inden for hver af strategiens dimensioner. Regionsudvalget håber især, at der udvikles passende og letforståelige indikatorer, der i praksis kan bruges til at udpege hindringer for udviklingen af strategiske beskæftigelsesinitiativer og gøre det lettere at sammenligne medlemsstaternes indsats for at inddrage den lokale dimension.

1.3.5. Regionsudvalget understreger, at der er behov for et tæt samarbejde mellem arbejdsformidlingerne og de lokale og regionale myndigheder omkring de beskæftigelsesfremmende aktiviteter og udviklingen af en god praksis.

1.3.6. Regionsudvalget ønsker at fremhæve den rolle, som lokale og regionale myndigheder spiller, fordi de i mange tilfælde selv er nogle af de vigtigste arbejdsgivere i lokalområdet. Det indebærer, at de lokale og regionale myndigheder også kan spille en vigtig rolle i forbindelse med fremme af god praksis, ikke mindst når det gælder om at udvikle en beskæftigelsespraksis, der er åben og omfatter alle, og navnlig tager sigte på at øge antallet af kvinder i arbejdsstyrken via et idérigt tilbud om fx børnepasning og transport og ved at fremme innovative og mere familievenlige arbejdsformer i den lokale og regionale forvaltning. De lokale og regionale myndigheder har også enestående forudsætninger for at øge beskæftigelsesegnetheden blandt grupper, der i dag er udstødte, ved at udvikle modeller for god praksis i de lokale og regionale forvaltninger gennem partnerskaber mellem lokale interesser, sociale partnere, ikke-statslige organisationer og repræsentanter for udstødte grupper.

1.3.7. Regionsudvalget konstaterer, at de nyskabende aktioner, der fremmes via indkaldelse af forslag under Den Europæiske Socialfonds artikel 6, i visse tilfælde ikke åbner mulighed for deltagelse af det kommunale myndighedsniveau. Regionsudvalget opfordrer derfor Kommissionen til at afsætte finansielle midler til fremme af den europæiske beskæftigelsesstrategi på lokalt plan, eventuelt med mere beskedne finansielle midler, som dog skal være tilstrækkelige til at udvikle og udbrede god praksis på lokalt plan og også være sammenkædet med partnerskabet med ansøgerlandene.

1.4. Retningslinjer for lokale beskæftigelsesstrategier

1.4.1. Regionsudvalget ser delvis Kommissionens meddelelse som et svar på Regionsudvalgets opfordring om komme med specifikke og konkrete forslag vedrørende udviklingen af lokale beskæftigelsesstrategier. Regionsudvalget mener, at meddelelsens bilag 1 er et positivt udgangspunkt i denne proces, fordi Kommissionen ikke fremlægger konkrete foreskrifter.

2. Regionsudvalgets henstillinger vedrørende meddelelsen

2.1. Generel vurdering

2.1.1. Meddelelsen bør efter Regionsudvalgets opfattelse føre til, at medlemsstaterne forpligter sig til at give lokale og regionale aktører konkret støtte til at udvikle og gennemføre lokale beskæftigelsesstrategier. Regionsudvalget mener, at medlemsstaternes rolle i forbindelse med at fremme, yde ressourcer til og muliggøre denne proces må indgå i evalueringen af den europæiske beskæftigelsesstrategi i 2003 og udtrykkes mere kraftfuldt i EU's fremtidige beskæftigelsesretningslinjer.

2.2. Styrkelse af forbindelserne mellem lokale, regionale og nationale niveauer og EU

2.2.1. Regionsudvalget mener, at man må udvide og uddybe den nationale høringsproces i forbindelse med udarbejdelsen af nationale handlingsplaner, hvis den lokale dimension af den europæiske beskæftigelsesstrategi skal styrkes i bredden og dybden. For yderligere at sikre dette mener Regionsudvalget, at de nationale handlingsplaner og retningslinjer fremover bør udvikles på lang sigt snarere end ét år frem i tiden, som det for øjeblikket er tilfældet, så der er tilstrækkelig tid til at udvikle de nationale handlingsplaner via en omfattende høring af regionale og lokale aktører inklusive folkevalgte repræsentanter i alle processens faser. Det ville, mener Regionsudvalget, styrke og berige arbejdet med at udforme de nationale handlingsplaner og forhindre, at de lokale og regionale myndigheder kun får lov til at gennemføre foranstaltninger, der er blevet udformet og vedtaget på nationalt niveau. Regionsudvalget efterlyser, at der tages hensyn til dette aspekt, når den europæiske beskæftigelsesstrategi skal evalueres i 2003.

2.2.2. Regionsudvalget støtter en fortsat omlægning fra individuelle lokale beskæftigelsesinitiativer til sammenhængende, integrerede lokale beskæftigelsesstrategier. Det forudsætter en løbende og fuld deltagelse af det lokale, regionale og nationale niveau samt fællesskabsniveauet i den europæiske beskæftigelsesstrategi. Regionsudvalget kræver også, at der ydes støtte til lokale og regionale aktører, så de kan udvikle de nødvendige kundskaber for at opfylde denne opgave effektivt, især hvad angår udvikling af de strategiske aspekter af lokale beskæftigelsesstrategier. Efter Regionsudvalgets opfattelse kan man styrke og lette udviklingen af vertikal integration ved hjælp af en mere langsigtet ramme for den europæiske beskæftigelsesstrategi og de nationale handlingsplaner, samt ved at yde teknisk og rådgivningsmæssig støtte til de lokale og regionale myndigheder, når de skal udvikle lokale beskæftigelsesstrategier, ved at etablere fora til udveksling af erfaringer på nationalt niveau, som kan fremme en lokal indsats, og endelig ved at skære ned i antallet af bureaukratiske bestemmelser og regler om anvendelsen af den europæiske beskæftigelsesstrategi. I den forbindelse opfordrer Regionsudvalget medlemsstaterne til at fremlægge rapporter om, hvorledes de fremmer lokale beskæftigelsesstrategier inden for deres egne nationale handlingsplaner med oplysninger om de ressourcer, de lokale og regionale myndigheder har til rådighed for at udføre denne opgave på en hensigtsmæssig måde.

2.2.3. Regionsudvalget henstiller, at medlemsstaterne inden for rammerne af den europæiske beskæftigelsesstrategi forpligtes til jævnligt at rapportere udførligt om fremskridtene med at udvikle lokale beskæftigelsesstrategier samt om omfanget og arten af lokale og regionale aktørers bidrag, både i udarbejdelsesfasen og i gennemførelsen af de nationale handlingsplaner. Regionsudvalget henstiller, at hver national handlingsplan i det mindste bør indeholde en indledende erklæring om den lokale dimensions rolle i forbindelse med udarbejdelsen af nationale handlingsplaner og angive de anvendte retningslinjer.

2.2.4. Regionsudvalget gør også opmærksom på, at det direktorat eller ministerium, som har fået til opgave at forberede de nationale handlingsplaner, i visse medlemsstater ikke har særligt tætte bånd til lokale og regionale myndigheder (på en dag til dag basis), og Regionsudvalget opfordrer medlemsstaterne til at styrke integrationen og kontakterne, så man sikrer, at de lokale og regionale myndigheder fuldt ud inddrages i forberedelsen af nationale handlingsplaner.

2.2.5. Samtidig med at man skal bygge på lokal ekspertise og knowhow, forudsætter udviklingen af effektive lokale beskæftigelsesstrategier inden for rammerne af de nationale handlingsplaner, at man aktivt støtter overførelsen og udbredelsen af eksempler på god praksis vedrørende integration af grupper, der i dag er udstødte, f.eks. integration af indvandrere og etniske mindretal, samt at man overalt i EU vægter udbredelsen af de konkrete resultater af vellykkede og innovative foranstaltninger på disse områder temmelig højt.

2.3. Udnyttelse af erfaringer og bedre udnyttelse af eksisterende instrumenter

2.3.1. Regionsudvalget ser gerne et initiativ, der kan fremme brugen af ESF's mainstreaming-operationer i lokale beskæftigelsesstrategier frem for at være afhængig af specielle initiativer eller budgetposter. I den sammenhæng ser det positivt på den holdning, Kommissionen giver udtryk for i meddelelsen, når den siger, at specielle initiativer udgør en ressource, der gør det muligt at udbrede god praksis, og tjener som prøvesten for innovative ideer. Regionsudvalget vil dog understrege, at i lighed med Equal-initiativet skal alle den slags specielle initiativer og redskaber omfatte nøgleelementer, der er mere direkte relateret til mainstreaming af succesfulde initiativer.

2.3.2. Regionsudvalget er enig med Kommissionen i, at fællesskabsinstrumenter bør bruges til at fremme udbredelse af bedste praksis og til udvikling af strategiske aspekter af lokale beskæftigelsesstrategier, til at afprøve nye ideer og indfaldsvinkler og til at indsamle og udbrede bedste praksis og endelig til at påvirke ESF's mainstream-operationer. Regionsudvalget vil endvidere anbefale, at Kommissionen inden for sit kompetenceområde etablerer en database med beskæftigelsesstrategier, som der trækkes på i forbindelse med politikformulering i lokale beskæftigelsesstrategier og udviklingen af de nationale handlingsplaner. Sådan en database ville tjene som vejledning eller værktøjskasse for de lokale og regionale myndigheder. Regionsudvalget mener, at en sådan database vil være en hjælp til forberedelserne af det foreslåede forum om lokal udvikling eller være et konkret resultat af det pågældende forum.

2.4. Ansøgerlandene

2.4.1. Regionsudvalget er enig med Kommissionen i, at ansøgerlandene bør opfordres og hjælpes til aktivt at tage den europæiske beskæftigelsesstrategi til sig og være med til at gennemføre den, og de bør fra starten opfordres til fuldt ud at inddrage partnerskaber af lokale aktører i processen. I den forbindelse ser Regionsudvalget positivt på, at der mellem Kommissionen og mange af ansøgerlandene her op til tiltrædelsen er blevet underskrevet fælles beskæftigelsesvurderinger og -aftaler med henblik på at lægge sig op ad EU's politik, men vil gerne understrege, at den lokale dimensions rolle bør styrkes i nødvendigt omfang for at bidrage til udviklingen af arbejdsmarkedet i de pågældende lande.

2.5. Forummet om lokal udvikling

2.5.1. Efter Regionsudvalgets mening skal beskæftigelsesstrategien udvikles på en sammenhængende måde og indgå som led i en overordnet indfaldsvinkel til lokaludvikling, der kombinerer lokale strategier vedrørende beskæftigelse, social integration, fremme af iværksætteraktiviteter og den sociale økonomi. Regionsudvalget hilser det foreslåede Forum om lokal udvikling velkommen, hvis det kan tjene som et middel til at dele erfaringer og udbrede praksis vedrørende integration af disse aspekter i nogle overordnede, integrerede lokaludviklingsstrategier.

2.5.2. Regionsudvalget er villigt til aktivt at samarbejde med Kommissionen omkring forberedelserne og gennemførelsen af forummet om lokal udvikling. Regionsudvalget har været engageret i støttet tiltag til at styrke den lokale dimension og føler, at det kan bidrage positivt til arbejdet i forummet i kraft af dets medlemmers og deres respektive lokale og regionale myndigheders ekspertise og erfaring i relation til udformning og afholdelse af workshops og andre aspekter af forummet. På baggrund af den centrale rolle, som de lokale og regionale myndigheder spiller som både forvalter og støtte af lokal udvikling, forlanger Regionsudvalget, at det bliver hørt og inddraget på et meget tidligt tidspunkt i planlægningen og udformningen af forummet.

Bruxelles, den 13. marts 2002.

Albert Bore

Formand for

Regionsudvalget

(1) EFT C 51 af 22.2.1999, s. 59.

(2) EFT C 293 af 13.10.1999, s. 70.

(3) EFT C 57 af 29.2.2000, s. 17.

(4) EFT C 226 af 8.8.2000, s. 43.

(5) EFT C 144 af 16.5.2001, s. 30.

(6) EFT C 44 af 24.1.2001, s. 13.

(7) EFT C 107 af 3.5.2002, s. 103.